# Andrija Hebrang (otac)

### Izvor: Wikipedija

Andrija Hebrang (Baćevac pokraj Virovitice, 21. listopada 1899. - Beograd, 11. lipnja 1949.), hrvatski političar i državnik.

Bio je član KPJ od 1919., a zbog političke djelatnosti vlasti ga progone te osuđuju na 12 godina robije, koje izdržava u Sremskoj Mitrovici i Lepoglavi. Početkom 1941. godine izlazi iz zatvora, a u lipnju postaje član Operativnog rukovodstva za Hrvatsku. Potkraj veljače 1942. pao je u Zagrebu u ruke ustaške policije. Na partizansku inicijativu je razmijenjen u rujnu 1942. te preuzima dužnost političkog sekretara CK KPH. U središtu njegove političke aktivnosti bilo je osnivanje ZAVNOH-a. U svojim nastupima isticao je ZAVNOH kao izraz hrvatske suverenosti i tijelo nadležno za donošenje svih odluka koje se odnose na Hrvatsku. U listopadu 1944. smijenjen je s položaja sekretara CK KPH te se posvetio pitanjima gospodarstva i industrije, zalažući se za prosperitet Hrvatske.

Zahlađenjem odnosa sa Sovjetskim Savezom Hebrang je zajedno sa Sretenom Žujovićem osumnjičen da održava tajne kontakte sa sovjetskom ambasadom, odnosno da je staljinist. U svibnju 1948. je isključen iz KPJ i uhićen pod optužbom da je surađivao s ustašama i Gestapom u zarobljeništvu te "sabotirao" gospodarsku politiku FNRJ; i Rusi su za to navodno znali, ali ga nisu izdali nego ucjenili da bude njihov agent. Povodom uhićenja sovjetski ambasador je protestirao i tražio da njihovi predstavnici budu prisutni prilikom ispitivanja, no zahtjevi su odbijeni. Hebrang nije priznao krivicu niti se odrekao Informbiroa te je umro u zatvoru, a vlasti su smrt prikazale kao samoubojstvo. Žujović je 1952. oslobođen i priklonio se Titu dok u vezi Hebrangovog slučaja postoje mnoge nejasnoće. Odlukom Sabora RH 1992. godine politički je rehabilitiran i proglašen žrtvom "komunističkoga sustava".

Dobavljeno iz "http://hr.wikipedia.org../../../a/n/d/Andrija_Hebrang_%28otac%29_3244.html"

Kategorije: Hrvatski političari | Hrvatski komunisti

##### Views

- Članak
- Razgovor
- Trenutna inačica

##### Traži